Livet som udsendt soldat ender for nogen med både fysiske og psykiske skader. Men gennem idræt og fællesskab kan vejen tilbage mod en hverdag blive lettere. En flok krigsveteraner har fundet glæden ved at cykle i projekt Ride4Rehab under Danmarks Idrætsforbund, og 58 krigsveteraner begav sig onsdag ud på en fælles tur fra Aalborg til København. En tur på 812 kilometer rundt i Danmark er en stor udfordring for de fleste, men for Nichlas Rønne Dam er det perfekt. - Det giver mig livsenergi og glæde, siger han. For Nichlas Rønne Dam har udsendelserne budt på spændende oplevelser, men også en svær tid, efter at han er vendt hjem. - Lige nu er jeg fuldt sygemeldt og kæmper rigtigt meget med det. Det kan være svært bare at stå op om morgenen og hjælpe familien ud ad døren. Men i den sorte og hvide trikot er tingene anderledes. -  Problemerne forsvinder når vi ruller sammen på landevejen, så er problemet måske mere bakken der er lige forude, siger Nichlas Rønne Dam. Ni etaper Turen rundt i Danmark er dog delt op i ni etaper, og vejen går ikke ad den lige vej til København. Første etape sluttede efter 132 kilometer på flyvestation Karup med indlagte småpauser. I den kommende uge bringer de efterfølgende otte etaper krigsveteranerne til Varde, Skrydstrup, Gråsten, Svendborg, Jægerspris, Høvelte og til sidst København, hvor turen slutter på Rådhuspladsen i København 1. juli. Læs mere om projekt Ride4Rehab i dette link . Se historien om krigsveteranernes tur fortalt som tv-indslag i toppen af denne artikel.

Opsummering:
En flok krigsveteraner har fundet glæden ved at cykle i projekt Ride4Rehab under Danmarks Idrætsforbund, og krigsveteranerne begav sig onsdag ud på noget af et ridt med start i det nordjyske.